গার্ড মুলার এক বছরে ৮৫ গোল করেছিলেন চার দশক আগে। সেই রেকর্ড ভেঙে লিওনেল মেসি নতুন রেকর্ড গড়েছেন গত বছর। ২০১২ সালে তিনি করেছিলেন ৯১ গোল! চলতি বছরে ইনজুরির কারণে লিওনেল মেসি পড়ে রইলেন অনেকটা পিছনেই। বেশির ভাগ সময়ই তাকে থাকতে হয়েছে মাঠের বাইরে। এই ফাঁকে ক্রিস্টিয়ানো রোনালদো মেসিকে ছাড়িয়ে অনেকদূর পৌঁছে গেছেন। তবে ৯১ গোলের মাইল ফলকটা রোনালদোর জন্য এখনো অনেক দূরের। চলতি বছরে সবার উপরে রিয়াল মাদ্রিদের পর্তুগিজ তারকা ক্রিস্টিয়ানো রোনালদো। ৬৯ গোল করেছেন তিনি ২০১৩ সালে। অনেকটা পিছনে থেকে ৪৭ গোল নিয়ে দ্বিতীয় স্থানে আছেন প্যারিস সেইন্ট জার্মেইনের সুইডিশ তারকা জ্লাতান ইব্রাহিমোভিচ। ইনজুরির কারণে মৌসুমের বেশিরভাগ সময়ই মাঠের বাইরে থাকা বার্সেলোনার আর্জেন্টাইন জাদুকর লিওনেল মেসি ৪৫ গোল নিয়ে আছেন তৃতীয় স্থানে। এছাড়া লিভারপুলের উরুগুইয়ান তারকা লুইস সুয়ারেজ ৪২ ও এডিসন কাভানি করেছেন ৪১ গোল। ক্রিস্টিয়ানো রোনালদোর জন্য বছরটা দারুণ কাটল। রিয়াল মাদ্রিদকে এখনো কোনো শিরোপা উপহার দিতে পারেননি চলতি বছরে। তবে পর্তুগালকে তুলে এনেছেন বিশ্বকাপের চূড়ান্ত পর্বে। চলতি মৌসুমে উয়েফা চ্যাম্পিয়ন্স লিগে রিয়াল মাদ্রিদকে নিয়ে চলেছেন শিরোপার পথে। লা লিগায় অবশ্য এখনো বার্সেলোনার চেয়ে পাঁচ পয়েন্টে পিছিয়ে আছে তার দল। ১৭ ম্যাচে ৪৬ পয়েন্ট করে সংগ্রহ করেছে শীর্ষে থাকা বার্সেলোনা এবং দ্বিতীয় স্থানে থাকা অ্যাটলেটিকো মাদ্রিদ। রিয়াল মাদ্রিদ ৪১ পয়েন্ট নিয়ে তৃতীয় স্থানে রয়েছে। ক্লাব হিসেবে রিয়াল মাদ্রিদ কতটা সফল হবে এখনই এর ভবিষদ্বাণী করা যাচ্ছে না। তবে ক্রিস্টিয়ানো রোনালদো চলতি বছরে ব্যক্তিগত খাতায় অনেক কিছুই যোগ করেছেন। আগামী জানুয়ারিতে তার অর্জনের তালিকায় যোগ হতে পারে আরেকটি পালক। ফিফা ব্যালন ডি’অর! এই ট্রফির জন্য ব্যক্তিগত জাদুঘরে রোনালদো বেশ কিছুটা স্থান ফাঁকা করে রেখেছেন। ২০১৩ সালের পারফরম্যান্স রোনালদোকে এই ট্রফি এনে দিতেও পারে।